กรมชลประทาน ใช้โครงข่ายน้ำแก้ปัญหาภัยแล้ง ยืนยันภาคตะวันออกพ้นวิกฤติขาดแคลน
กรมชลประทาน ใช้โครงข่ายน้ำแก้ปัญหาภัยแล้ง ยืนยันภาคตะวันออกพ้นวิกฤติขาดแคลน    นายสุชาติ เจริญศรี ผู้อำนวยการสำนักงานชลประทานที่ 9 กรมชลประทาน เปิดเผยว่า ปริมาณฝนตกเฉลี่ยของภาคตะวันออก ปีนี้ต่ำกว่าค่าเฉลี่ยร้อยละ 40 โดยเฉพาะที่ จังหวัดชลบุรี ปริมาณฝนน้อยกว่าค่าเฉลี่ยเกือบร้อยละ 50 ส่งผลให้แหล่งเก็บน้ำหลักของจังหวัดคือ อ่างเก็บน้ำบางพระมีปริมาณน้ำใช้การได้เพียง 52.7 ล้านลูกบาศก์เมตร (ลบ.ม.) หรือร้อยละ 50 ของปริมาณเก็บกัก และอ่างเก็บน้ำหลักอีก 5 แห่ง ของเมืองพัทยา ได้แก่ อ่างฯมาบประชัน อ่างฯชากนอก อ่างฯห้วยสะพาน อ่างฯหนองกลางดง และอ่างฯห้วยขุนจิต มีปริมาณน้ำใช้การรวมกันพียง 13.8 ล้านลบ.ม. ถือว่าน้อยกว่าความต้องการใช้น้ำของเมืองพัทยาคือ วันละ 200,000 ลบ.ม. หรือปีละ 70 ล้านลบ.ม. ปัจจุบันอ่างฯทั้ง 5 แห่ง ส่งน้ำให้เมืองพัทยาได้วันละ 120,000 ลบ.ม. กรมชลประทาน จึงวางแผนส่งน้ำเสริมให้เมืองพัทยาอีกวันละ 100,000 ลบ.ม. โดยใช้โครงข่ายน้ำเพื่อนำเข้าสถานีผลิตน้ำบางละมุง และสถานีผลิตน้ำหนองกลางดงโดยจะเริ่มส่งตั้งแต่วันที่ 1 ธันวาคม 2562 – 30 มิถุนายน 2563อย่างไรก็ตาม แม้ที่อ่างฯ บางพระ จะมีน้ำใช้การปริมาณเพียงครึ่งของปริมาณเก็บกัก แต่กรมชลประทานได้ใช้ระบบโครงข่ายผันน้ำที่มีอยู่มาใช้แก้ปัญหา โดยปัจจุบันมีการสูบผันน้ำจากคลองพระองค์เจ้าไชยยานุชิต และจากแม่น้ำบางปะกงมาเติมอ่างฯ บางพระวันละ 500,000 ลบ.ม. และ 100,000 ลบ.ม.ตามลำดับ ซึ่งจะสูบจนถึงปลายเดือนพฤศจิกายน 2562 ทำให้มีน้ำมาสำรองที่อ่างฯบางพระเพิ่มขึ้น ผู้อำนวยการสำนักงานชลประทานที่ 9 กรมชลประทาน กล่าวอีกว่า ประชาชนมั่นใจได้ว่า ฤดูแล้งปีนี้อ่างฯบางพระจะมีน้ำใช้ในทุกกิจกรรม รวมถึงการส่งน้ำให้เมืองพัทยาเพียงพอแน่นอน “จะเห็นว่าอ่างฯ หนองปลาไหลส่งน้ำให้อ่างฯ บางพระและเมืองพัทยาได้ เนื่องจากอ่างฯ หนองปลาไหล รับน้ำมาจากอ่างฯ ประแสร์ จังหวัดระยอง ซึ่งมีปริมาณน้ำใช้การถึง 127 ล้านลบ.ม.และกรมชลประทานวางแผนบริหารจัดการไม่ให้กระทบต่อการใช้น้ำในพื้นที่ โดยเฉพาะภาคการเกษตรของจังหวัดระยอง ได้จัดสรรน้ำสำรองไว้ 100 ล้าน ลบ.ม.พร้อมร่วมมือกับองค์กรปกครองส่วนท้องถิ่นขุดร่องชักน้ำ เตรียมพร้อมเครื่องสูบน้ำเคลื่อนที่ พร้อมเข้าช่วยเหลือหากประชาชนเดือดร้อนเรื่องน้ำช่วงแล้งนี้ จึงขอให้ชาวระยองมั่นใจมีน้ำกินน้ำใช้ มีน้ำทำเกษตรสวนผลไม้เพียงพอ ซึ่งการนำน้ำจากระยองส่งไปยังพื้นที่ข้างเคียงเป็นการสร้างสมดุลและขอเรียนยืนยันว่าจะไม่กระทบพื้นที่จังหวัดระยองแน่นอนสำหรับสถานการณ์น้ำโดยรวมของจังหวัดชลบุรี จะมีน้ำต้นทุนจากอ่างฯบางพระ อ่างฯดอกค้อ และการรับน้ำที่ผันมา รวม 102 ล้านลบ.ม. ตามแผนจะจัดสรรน้ำให้การประปา 87 ล้านลบ.ม. ภาคอุตสาหกรรม 3 ล้าน ลบ.ม. และอื่นๆ 10 ล้านลบ.ม.คาดการณ์ว่าจะใช้ได้เพียงพอจนสิ้นสุดฤดูแล้งทั้งนี้ กรมชลประทานขอยืนยันว่า ช่วงฤดูแล้งปีนี้ภาคตะวันออกจะมีน้ำเพียงพอกับความต้องการ กรมจะสร้างสมดุลด้านน้ำโดยการใช้โครงข่ายน้ำผนวกกับเครื่องมือชลประทานที่มีอยู่ให้เกิดประโยชน์สูงสุด และเกิดความมั่นคงด้านน้ำให้มากที่สุด อย่างไรก็ตามฝากถึงผู้ใช้น้ำขอให้ใช้น้ำอย่างประหยัด เพราะน้ำเป็นทรัพยากรที่สำคัญยิ่ง